Rhaglen Gwaredu BVD yng Nghymru: Cwestiynau cyffredin | Farming Connect
Rhaglen Gwaredu BVD yng Nghymru: Cwestiynau cyffredin
Ni fydd cost ar gyfer samplu gwaed y stoc ifanc a bydd profion dilynol i ganfod yr anifeiliaid sydd wedi'u heintio'n barhaus (PI) yn cael eu cefnogi hyd at uchafswm o £500. Bydd disgwyl i'r ffermwyr sy'n rhan o'r cynllun gefnogi'r cynllun trwy dalu am unrhyw brofion dros y trothwy £500 yn ystod y broses o ganfod yr anifeiliaid sydd wedi'u Heintio'n Barhaus a'u gwaredu, ynghyd ag unrhyw gostau cysylltiedig â diogelu'r fferm rhag ail-heintiad.
Yn ystod eich prawf TB nesaf (ar ôl 1af o Fedi), bydd cyfle i chi gael Milfeddyg i brofi eich buches. Byddant yn casglu 5 sampl gwaed gan bob grŵp o anifeiliaid 9-18 mis oed a'u hanfon i'r labordy a gytunir arno gennych chi a'ch milfeddyg. Bydd y canlyniadau'n cael eu dychwelyd i chi erbyn pan fyddwch yn darllen y prawf TB a gallwch drafod y camau nesaf gyda'ch milfeddyg.
Pryd fyddwch chi'n dechrau?
Bydd y prosiect yn lansio yn ystod wythnos gyntaf mis Medi ac yn parhau dros gyfnod o dair blynedd.
Mae hon yn rhaglen cwbl wirfoddol a gobeithiwn y bydd pawb yn cymryd y cyfle i wella iechyd eu gwartheg ac y bydd y mwyafrif yn gallu gwaredu anifeiliaid wedi'u heintio'n barhaus yn ystod cyfnod tair blynedd y rhaglen. Bwriad y diwydiant yn gyffredinol yw gweld effaith y prosiect am flynyddoedd i ddod ac mae'n bosibl y bydd hynny'n galw am ddeddfwriaeth yn dilyn y cyfnod gwirfoddol.